b'\n_START_ARTICLE_\nRegnbuepladsen\n_START_PARAGRAPH_\nRegnbuepladsen er en plads i K\xc3\xb8benhavn, der indtil 1. juli 2014 kun havde adressen R\xc3\xa5dhuspladsen 77-79._NEWLINE_Den granitgr\xc3\xa5 og nyrenoverede plads ligger som et forl\xc3\xa6nget hj\xc3\xb8rne af den del af R\xc3\xa5dhuspladsen, der rummer skulpturen Lurbl\xc3\xa6serne og nyplantede kirseb\xc3\xa6rtr\xc3\xa6er. Den gr\xc3\xa6nser op til Lavendelstr\xc3\xa6de, Vester Voldgade og Farvergade ud mod kulturcentret Vartov. P\xc3\xa5 pladsen er der opsat en talerstol udf\xc3\xb8rt i bronze af billedhuggeren Hein Heinsen og doneret af Ny Carlsbergfondet. P\xc3\xa5 dens venstre side ses inskriptionen Rostra populi (folkets talerstol, efter Rostra p\xc3\xa5 Forum Romanum), mens der p\xc3\xa5 h\xc3\xb8jre side st\xc3\xa5r F\xc3\xa6llesskab & frihed. P\xc3\xa5 bagsiden st\xc3\xa5r der Ordet p\xc3\xa5 54 forskellige sprog.\n_START_SECTION_\nNavnet\n_START_PARAGRAPH_\nNavnet Regnbuepladsen er valgt som en hyldest til mangfoldighed og frisind i K\xc3\xb8benhavn og er inspireret af regnbueflaget, symbolet for seksuelle minoriteter. Copenhagen Pride afholder hvert \xc3\xa5r en parade, der netop hylder disse, og som afsluttes overfor p\xc3\xa5 R\xc3\xa5dhuspladsen._NEWLINE_Forud for opkaldelsen var der g\xc3\xa5et en hed debat. I maj 2013 indstillede Vejnavnen\xc3\xa6vnet, at den nyrenoverede plads skulle opkaldes efter Axel Axgil, der stiftede Landsforeningen for b\xc3\xb8sser og lesbiske i Danmark, og som var den ene halvdel af verdens f\xc3\xb8rste registrerede partnerskab 1. oktober 1989. Forslaget blev imidlertid siden trukket tilbage p\xc3\xa5 grund af protester. Senere indstillede Vejnavnen\xc3\xa6vnet, at pladsen skulle opkaldes efter skuespillerinden Hannah Bjarnhof, hvilket ogs\xc3\xa5 blev forkastet, da forslaget om Regnbuepladsen kom p\xc3\xa5 bordet. Navnet blev vedtaget af K\xc3\xb8benhavns Borgerrepr\xc3\xa6sentation 6. februar 2014 og efterf\xc3\xb8lgende sendt i h\xc3\xb8ring. Her protesterede flere af de ber\xc3\xb8rte, der ikke \xc3\xb8nskede en navne\xc3\xa6ndring. Teknik- og Milj\xc3\xb8forvaltningen fastholdt det imidlertid, da det ville give entydighed og ikke som hidtil, hvor pladsen var afsk\xc3\xa5ret fra resten af R\xc3\xa5dhuspladsen af Vester Voldgade. Efter endt h\xc3\xb8ring vedtog Teknik- og Milj\xc3\xb8udvalget 7. april 2014, at det nye navn skulle tages i brug 1. juli 2014.'